Document ID: 32006R1617

RÅDETS FORORDNING (EF) Nr. 1617/2006
af 24. oktober 2006
om ændring af forordning (EF) nr. 1207/2001 for så vidt angår følgerne af indførelsen af pan-Euro-Middelhavsordningen for kumulation af oprindelse
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
I Rådets forordning (EF) nr. 1207/2001 (1) om fremgangsmåder til forenkling af udstedelse af EUR.1-varecertifikatet, udfærdigelse af fakturaerklæringer og EUR.2-dokumenter samt udstedelsen af visse godkendte eksporttilladelser i henhold til bestemmelserne om præferencehandelsordningerne mellem Det Europæiske Fællesskab og visse lande og om ophævelse af forordning (EØF) nr. 3351/83 er der fastsat bestemmelser med henblik på at lette den korrekte udstedelse/udfærdigelse af oprindelsesbeviser i forbindelse med eksport af produkter fra Fællesskabet som led i dets præferencehandelsforbindelser med visse tredjelande.
(2)
I 1997 blev der indført en ordning for paneuropæisk diagonal kumulation af oprindelse mellem Fællesskabet, Bulgarien, Den Tjekkiske Republik, Estland, Letland, Litauen, Ungarn, Polen, Rumænien, Slovenien, Slovakiet, Island, Norge og Schweiz (inkl. Liechtenstein), og ordningen blev i 1999 udvidet til at omfatte Tyrkiet. Den 1. maj 2004 tiltrådte Den Tjekkiske Republik, Estland, Letland, Litauen, Ungarn, Polen, Slovenien og Slovakiet Den Europæiske Union.
(3)
På mødet for handelsministrene i Euro-Middelhavslandene i Toledo i marts 2002 blev ministrene enige om at udvide denne ordning til at omfatte de Middelhavslande, bortset fra Tyrkiet, der deltager i Euro-Middelhavspartnerskabet på grundlag af Barcelona-erklæringen, der blev vedtaget på Euro-Middelhavskonferencen den 27. og 28. november 1995. På mødet for handelsministrene i Euro-Middelhavslandene den 7. juli 2003 i Palermo godkendte ministrene med henblik på at tillade en sådan udvidelse en model til en ny pan-Euro-Middelhavsprotokol til Euro-Middelhavsaftalerne vedrørende definitionen af begrebet »produkter med oprindelsesstatus« og metoder til administrativt samarbejde. Efter mødet i den fælles komité for EF-Færøerne/Danmark den 28. november 2003 blev det besluttet, at også Færøerne skal være omfattet af pan-Euro-Middelhavsordningen for diagonal kumulation af oprindelse.
(4)
De respektive associeringsråd og den fælles komité har allerede vedtaget eller vil vedtage afgørelser om indførelse af den nye pan-Euro-Middelhavsprotokol i Euro-Middelhavsaftalerne og i aftalen mellem EF og Færøerne/Danmark.
(5)
Den nye ordning for diagonal kumulation indebærer, at der skal anvendes nye former for bevis for præferenceoprindelse, som omfatter EUR-MED-varecertifikater og EUR-MED-fakturaerklæringer. Forordning (EF) nr. 1207/2001 bør derfor også omfatte disse former for bevis for præferenceoprindelse.
(6)
Med henblik på en korrekt bestemmelse af produkters oprindelsesstatus og en korrekt udstedelse af oprindelsesbeviser efter de nye regler bør leverandørerklæringen for produkter med præferenceoprindelsesstatus omfatte en supplerende erklæring med angivelse af, om der er anvendt diagonal kumulation og i givet fald med hvilke lande.
(7)
Forordning (EF) nr. 1207/2001 bør derfor ændres i overensstemmelse hermed -
UDSTEDT FØLGENDE FORORDNING:
Artikel 1
I forordning (EF) nr. 1207/2001 foretages følgende ændringer:
1)
Titlen affattes således:
2)
Artikel 1, litra a), affattes således:
»a)
forenkle udstedelsen eller udfærdigelsen af EF-oprindelsesbeviser i henhold til bestemmelserne om præferencehandelsordningerne mellem Fællesskabet og visse lande«.
3)
Artikel 2, stk. 2, affattes således:
»2. Leverandørerklæringer anvendes af eksportører som bevis, navnlig som støtte for ansøgninger om udstedelsen eller udfærdigelsen af EF-oprindelsesbeviser i henhold til bestemmelserne om præferencehandelsordningerne mellem Fællesskabet og visse lande.«;
4)
Artikel 10, stk. 5, affattes således:
»5. Hvis der ikke foreligger et svar senest fem måneder efter dagen for indgivelsen af kontrolanmodningen, eller hvis svaret ikke indeholder tilstrækkelige oplysninger til at fastslå varernes reelle oprindelse, erklærer toldmyndighederne i eksportlandet det oprindelsesbevis, der er udstedt på baggrund af de pågældende dokumenter, for ugyldigt.«;
5)
Bilag I affattes som angivet i bilag I til nærværende forordning.
6)
Bilag II affattes som angivet i bilag II til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 24. oktober 2006.

Labels: 3